RO
21.7.2023
Jurnalul Oficial al Uniunii Europene
L 184/77
DECIZIA DE PUNERE ÎN APLICARE (UE) 2023/1521 A COMISIEI din 19 iulie 2023 privind anumite măsuri speciale de control al infecțiilor cauzate de virusul dermatozei nodulare contagioase, aplicabile într-o perioadă limitată de timp în anumite state membre [notificată cu numărul C(2023) 4811] (Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene, având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 71 alineatul (3) litera (a), întrucât: (1)
Dermatoza nodulară contagioasă (DNC) este o infecție cauzată de virusul dermatozei nodulare contagioase (VDNC) și este o boală a bovinelor transmisă prin vectori, care generează pierderi economice substanțiale, reduce producția de lapte, cauzează emaciere severă, leziuni permanente ale pieilor, mai multe complicații secundare, debilitate cronică cu durată de luni de zile și generează interdicții comerciale.
Boala este endemică în Africa și este inclusă în lista bolilor cu declarare obligatorie a Organizației Mondiale pentru Sănătatea Animalelor.
(2)
DNC a apărut în Uniune pentru prima dată în 2015, în Grecia.
În 2016, boala s-a răspândit rapid în multe țări din Europa de Sud-Est, inclusiv în Albania, Bulgaria, Grecia, Kosovo *, Macedonia de Nord, Muntenegru și Serbia.
În toate țările afectate, boala a fost plasată efectiv sub control prin vaccinarea în masă a bovinelor, cu vaccinuri omoloage vii, repetate anual, în conformitate cu specificațiile vaccinurilor.
În plus, Croația și Bosnia și Herțegovina, care nu au fost afectate de DNC, au pus în aplicare vaccinarea ca măsură preventivă, având în vedere apariția bolii în țările învecinate.
(3)
Regulamentul de punere în aplicare (UE) 2021/1070 al Comisiei (2) a fost adoptat în cadrul Regulamentului (UE) 2016/429 și stabilește măsuri speciale de control al DNC pentru o perioadă limitată de timp.
Respectivul regulament de punere în aplicare s-a aplicat până la 21 aprilie 2023.
(4)
Mai precis, Regulamentul de punere în aplicare (UE) 2021/1070 definește zonele unui stat membru în care se efectuează vaccinarea împotriva DNC și normele speciale de control al bolii în cadrul fiecărei zone.
Aceste zone sunt clasificate ca zonă de restricții I, situată în afara unei zone în care a fost confirmat un focar de infecție cu VDNC, și zonă de restricții II, care include o zonă în care a fost confirmat un focar de infecție cu VDNC.
(5)
În plus, Regulamentul de punere în aplicare (UE) 2021/1070 a prevăzut restricții privind circulația bovinelor și a produselor provenite de la acestea, a materialelor germinative și a subproduselor de origine animală din zonele de restricții I și II, precum și derogări de la aceste restricții.
În plus, el a prevăzut norme pentru obligațiile operatorilor în ceea ce privește certificatele de sănătate animală pentru circulația bovinelor, a materialelor germinative și a subproduselor de origine animală neprelucrate provenite de la ele, dinspre zonele de restricții I și II, în afara acestor zone.
(1) JO L 84, 31.3.2016, p. 1. * Această denumire nu aduce atingere pozițiilor privind statutul și este conformă cu RCSONU 1244/1999, precum și cu Avizul CIJ privind Declarația de independență a Kosovo.
(2) Regulamentul de punere în aplicare (UE) 2021/1070 al Comisiei din 28 iunie 2021 de stabilire a unor măsuri speciale de control pentru o perioadă limitată de timp în ceea ce privește infecția cu virusul dermatozei nodulare contagioase (JO L 230, 30.6.2021, p. 10).